section_heading: Povijest
paragraph_text: Za vrijeme japanske okupacije Kine i Hong Konga tijekom 2. svjetskog rata, japanski vojni jen bio je jedino sredstvo svakodnevnog plaćanja u Hong Kongu. Kada je japanski vojni jen prvi puta predstavljen 26. prosinca 1941., postavljen je tečaj 1 jen = 2 HKD-a. Međutim, u kolovozu 1942. tečaj je promijenjen na 1 jen = 4 HKD-a. 1. lipnja 1943. japanski vojni jen postaje jedino zakonsko sredstvo plaćanja u Hong Kongu. Završetkom rata i oslobođenjem Hong Konga, hongkonška Vlada i ovlaštene lokalne banke trebale su riješiti pitanje vezano uz lokalnu valutu. Razmišljalo se o uvođenju predratnog tečaja od 1 GBP = 16 HKD. Japanski vojni jen zamijenjen je u tečaju 100 japanskih vojnih jena = 1 HKD. 6. rujna 1945. godine sve preostale novčanice jena proglašene su nevažećima.